Den norske arveloven angir overordnede regler for hvordan arv skal fordeles ved dødsfall. Noe av dette er regler om pliktarv, det vil si arv til nærstående som har rett til en del av arven etter deg. Dette gjelder ektefelle, samboer med felles barn og barn og eventuelt deres etterkommere. Arveloven angir også regler for hvordan arv skal fordeles til øvrig slekt dersom du ikke har ektefelle eller barn, med mindre du selv bestemmer noe annet i testament.
Dersom du er fornøyd med arvelovens regler for fordeling av arv trenger du altså ikke å skrive testament. Men dersom du ønsker å gi mer spesifikke instruksjoner for hvordan arven etter deg skal fordeles, eller dersom du ønsker at også andre enn familie og slekt skal arve verdier eller gjenstander etter deg, kan du gjøre dette ved å opprette et testament.
Mange oppgir at det gir en egen ro å ha skrevet testament og å ha tenkt igjennom hvordan verdiene etter en skal fordeles.